ཆོས་ཕྱོགས་ཀྱི་ཐོག་ལ་ཆ་བཞག་ནའང༌།དུས་རྒྱུན་ཁ་འདོན་བྱས་པ་འདིས་འགྲིགས་ཀྱི་ཡོད་བསམ་ན་ནོར་བ་ཡིན།རྒྱུད་ལ་ས་ལམ་གྱི་རྟོགས་པ་ཞིག་ཨེ་སྐྱེ་མི་སྐྱེ་ཨུ་ཚུགས་བརྒྱབ་སྟེ་ལྟ་དགོས་པ་ལས་ཉལ་བསྡད་ན་མི་འགྲིགས།སེམས་ཀྱི་ཡོན་ཏན་ལ་ཆོག་ཤེས་བྱེད་རྒྱུ་མེད།ཕྱིའི་དངོས་པོ་ལ་ཆོག་ཤེས་བྱེད་དགོས།ཆོག་ཤེས་མེད་ན་འདོད་པ་ཡོངས་སུ་ཚིམ་པ་ཞིག་ཡོང་རྒྱུ་མེད།དེར་བརྟེན་དང་པོ་ནས་ཕྱིའི་དངོས་པོའི་མཐུན་རྐྱེན་ཟེར་བ་དེ་ཚད་ཅན་ཞིག་ཡིན་པ་ཤེས་པར་བྱས་ནས་ཆོག་ཤེས་བྱེད་དགོས།ནང་བསམ་བློའི་ཡོན་ཏན་ཆོས་དང་འཇིག་རྟེན་གྱི་ཇི་ལྟ་ཇི་སྙེད་པའི་དོན་ཏེ།ནང་དོན་རིག་པ་དང༌།ཐ་སྙད་རིག་པ།གསོ་བ་རིག་པ་སོགས་གང་དང་གང་ཡིན་ཡང་འཕེལ་རྒྱས་ལ་མཐའ་མེད་པས་ནང་བསམ་བློ་དང་འབྲེལ་བའི་ཡོན་ཏན་ལ་ཆོག་ཤེས་བྱེད་རྒྱུ་མེད་པར།མུ་མཐུད་ཡར་རྒྱས་ཡོང་བ་བྱེད་རྒྱུ་ཧ་ཅང་གལ་ཆེན་པོ་ཡིན།